Του Νίκου Χρυσικόπουλου

Επένδυση που θα ξεπεράσει το 1 δισ. ευρώ προτίθεται να υλοποιήσει στο Ελληνικό η Ηard Rock International (HRI), εφόσον κερδίσει το διαγωνισμό για την δημιουργία Integrated Resort Casino στην έκταση του πρώην αεροδρομίου.

"Θα καταθέσουμε δεσμευτική προσφορά στο διαγωνισμό για την παραχώρηση άδειας καζίνο στο τέλος Σεπτεμβρίου. Στόχος μας είναι να μετατρέψουμε το Ελληνικό σε διεθνούς φήμης προορισμό εάν αναλάβουμε το project, ανέφερε ο Τζιμ Άλλεν, επικεφαλής του αμερικανικού ομίλου ψυχαγωγίας σε συνέντευξη Τύπου που ολοκληρώθηκε πριν λίγο στην Αθήνα.

Αποκαλύπτοντας την μακέτα του ουρανοξύστη που θα στεγάσει το ξενοδοχείο και το καζίνο, ο κ. Άλλεν τόνισε πως "θεωρούμε την τοποθεσία του Ελληνικού μοναδική, τις προοπτικές πολύ ευοίωνες και για το λόγο αυτό επιδιώκουμε να υλοποιήσουμε μια μοναδική επένδυση που θα κινηθεί στα επίπεδα του 1 δισ. ευρώ".

Ο πρόεδρος της Ηard Rock International ανέδειξε το έντονο ενδιαφέρον του ομίλου να επενδύσει στην Ελλάδα, δηλώνοντας πολύ εντυπωσιασμένος από τις προσπάθειες της κυβέρνησης να αναδείξει το έργο του Ελληνικού και να προσελκύσει επενδύσεις. "Η Αθήνα είναι μια ιστορική πόλη με καταπληκτικές προοπτικές. Διαθέτουμε τεράστια εμπειρία σε ανάλογες επενδύσεις και θεωρούμε πως είναι μια εξαιρετική ευκαιρία για εμάς να φέρουμε την εμπειρία μας στην επένδυση για το IRC", τόνισε ο κ. Άλλεν.

Ο κ. Άλλεν σημείωσε πως η HRI είναι ένας μακροπρόθεσμος επενδυτής στις χώρες που διαθέτει παρουσία. "Είμαστε δεσμευμένοι να επενδύσουμε μακροπρόθεσμα στην Ελλάδα εάν μας δοθεί η ευκαιρία. Δεν θα είναι μια απρόσωπη επένδυση, θα φέρουμε την εμπειρία της Ηard Rock International στο project και δεσμεύομαι ότι θα εμπλακώ προσωπικά σε αυτό", σημείωσε χαρακτηριστικά.

"Όταν μπαίνουμε σε μια αγορά, φέρνουμε χρόνια εμπειρίας, διαθέτουμε σημαντικό track record ανάλογων επενδύσεων, ενώ το brand μας είναι εξαιρετικά ισχυρό", τόνισε. Όπως ανέφερε ο κ. Αλλεν, η Ηard Rock International διαθέτει υψηλή βαθμολογία από τους οίκους αξιολόγησης (S&P, Moody’s, Fitch), εμφανίζει το χαμηλότερο δανεισμό στον κλάδο της και κατά συνέπεια είναι σε θέση να χρηματοδοτήσει το project. Εκτίμησε πως το επιχειρηματικό μοντέλο περιλαμβάνει τη συνεργασία με τοπικούς ομίλους, τόσο στο σκέλος της χρηματοδότησης, όσο και της κατασκευής. Όπως ανέφερε, η επένδυση εκτιμάται ότι θα δημιουργήσει 3.000 νέες θέσεις εργασίας κατά το στάδιο κατασκευής ενώ αναμένεται να ολοκληρωθεί σε διάστημα 20 - 26 μηνών.

Για την απόφαση της HRI να διεκδικήσει το έργο, ο επικεφαλής του αμερικανικού ομίλου επανέλαβε τη δέσμευση να επενδύσει στη χώρα, αναδεικνύοντας την πολυετή παρουσία του ομίλου στην Ελλάδα. "Η Αθήνα είναι μια πόλη με μεγάλες προοπτικές. Αποφασίσαμε κατά τη διάρκεια της κρίσης να παραμείνουμε στη χώρα και έχουμε επενδύσει σημαντικά κεφάλαια για το κτίριο του Ηard Rock Cafe στην οδό Ανδριανού, στην Πλάκα", σημείωσε.

Ο επικεφαλής του ομίλου, που έχει παρουσία σε 74 χώρες, απασχολεί 45 χιλιάδες εργαζόμενους και αναμένει 6 δισ. δολ. κύκλο εργασιών για το 2019, σημείωσε πως πρόθεση της HRI είναι η επένδυσή της στην Ελλάδα να σηματοδοτήσει και τη λειτουργία του πρώτου IRC στην ηπειρωτική Ευρώπη.

Nikos.chrissikopoulos@capital.gr

